**Vi vil ha etiske batterier nå!**

Kjære venner,

Mitt navn er xxx. Jeg kommer fra Amnesty International.

Dagen i dag handler om solidaritet, om kampen for grunnleggende rettigheter, rettferdighet og verdighet i arbeidslivet.

Parolene her i dag vitner om at denne kampen ennå ikke er vunnet én gang for alle. Selv i vårt eget land må vi fortsatt være på vakt mot ulikhet og undergraving av arbeidstakeres rettigheter i arbeidslivet.

Ved å være her i dag, viser vi at denne kampen fremdeles må kjempes, her, men i aller høyeste grad også i en rekke andre land.

Solidaritet har vært et slagord gjennom hele arbeiderbevegelsens historie. Jeg vil oppfordre dere til å vise det i dag.

Jeg vil fortelle dere noe om en gjenstand jeg er sikker på at de aller fleste av dere har i lomma akkurat nå. Mobilen deres. *[Her kan du vise frem mobilen din].*

Denne telefonen er en fantastisk teknisk oppfinnelse, den forenkler hverdagen vår i jobb og i møte med venner, og distraherer oss i hverdagen. Men har du tenkt over hva det har kostet å produsere den? Ikke i kroner og øre, men i arbeidskraft og slit. Denne telefonen er nemlig helt avhengig av et batteri. En viktig ingrediens i dette batteriet er Kobolt. Over halvparten av verdens kobolt kommer fra DRC Kongo. Denne kobolten brukes i batteriene i våre telefoner, PCer og elbiler.

Amnesty har dokumentert grove menneskerettighetsbrudd i utvinningen av kobolt i gruvene i Kongo. 14 år gamle barn graver ut kobolten med bare hendene, dypt nede i gruvene. Og barn så unge som 7 år arbeider i gruveindustrien. Både voksne og barn som arbeider med å utvinne kobolt risikerer å få alvorlige helseskader på grunn av koboltstøvet de utsettes for. De livsfarlige arbeidsforholdene fører til at mange blir utsatt for alvorlige ulykker, og endog dør i koboltgruvene. Men det trenger ikke være slik.

Da Denis Mukwege mottok fredsprisen i fjor brukte han oppholdet sitt i Oslo i desember på å klinke til mot elbilindustrien. Plutselig var forholdene i koboltgruvene i Kongo overskrifter verden over. Hensikten var ikke at vi skulle stoppe å kjøpe kobolt fra Kongo. Snarere tvert imot. Hensikten var å fortelle verden hva som foregår, om hva prisen bak våre tekniske oppfinnelser faktisk er slik at vi kan kreve endring.

Fordi dette angår oss alle.

Næringslivet kan ikke holde på som de vil uten å bli holdt for ansvar. Derfor har Amnesty, og mange andre organisasjoner, tatt til orde for en menneskerettighetslov for næringslivet. For å respektere menneskerettighetene kan ikke være en frivillig sak for bedriftene.

Næringslivet må ta større ansvar. Derfor ber vi produsenter av både mobiler og elektriske biler om å bidra til at det blir trygge arbeidsforhold ved gruvene, og at arbeiderne får levelønn. Slik kan vi få etiske batterier.

For jeg vil at batteriene i denne telefonen *[hold opp telefon]* skal være produsert på en måte som ikke bryter menneskerettighetene - og det regner jeg med at du vil, du og. Batterier som ikke er produsert på bekostning av arbeidernes rettigheter, liv og helse. Ved å bidra til etiske batterier kan næringslivet vise at de respekterer menneskerettighetene.

Dere kan vise solidaritet i praksis her i dag og stille dere bak parolen for å kreve etiske batterier, og sikre at gruvearbeiderne i koboltgruvene i Kongo ikke betaler prisen for våre mobiltelefoner og elbiler. Vis at vi ikke tillater menneskerettighetsbrudd i møte med store næringsinteresser.

Takk for oppmerksomheten!